b"\n_START_ARTICLE_\nEspanjalainen arkkitehtuuri\n_START_PARAGRAPH_\nIberian niemimaan sijainti Euroopan lounaiskulmassa teki siit\xc3\xa4 kulttuurien kohtauspaikan etel\xc3\xa4n ja pohjoisen v\xc3\xa4lill\xc3\xa4, mink\xc3\xa4 vuoksi se oli laajasti osallisena maailman taiteen ja arkkitehtuurin kehittymisess\xc3\xa4. Karthagon, Kreikan ja Rooman siirtokunnat loivat perustan Hispanian sivilisaation ensimm\xc3\xa4iselle vuosituhannelle. Roomalaiset huvilat, akveduktit, riemukaaret ja circusareenat olivat merkkej\xc3\xa4 roomalaisesta kulttuurista. Kristinusko levisi Iberian niemimaalle samaan aikaan kuin muihinkin Rooman provinsseihin. My\xc3\xb6hemmin seudun ottivat haltuunsa germaanit, erityisesti visigootit, jotka perustivat valtakuntansa ja kehittiv\xc3\xa4t varhaista  kristillist\xc3\xa4 basilika-arkkitehtuuria._NEWLINE_Maurit valtasivat Iberian niemimaan vuonna 711 ja ajoivat visigootit Asturiaan. Islamilaisuus aikaansai niemimaalle uuden roolin sulatusuunina id\xc3\xa4n ja l\xc3\xa4nnen v\xc3\xa4lill\xc3\xa4. Kalifaatin aikana C\xc3\xb3rdobasta tuli kulttuurin ja tieteen keskus. Mozarabeiksi kutsutut kristityt omaksuivat hallitsijoiden arabikulttuurin, mik\xc3\xa4 n\xc3\xa4kyy heid\xc3\xa4n rakentamissaan kirkoissa. 900-luvulta l\xc3\xa4htien kristityt tekiv\xc3\xa4t sotaretki\xc3\xa4 etel\xc3\xa4ss\xc3\xa4 asuvia maureja vastaan. Islamilainen kausi kesti kauan ja p\xc3\xa4\xc3\xa4ttyi vasta reconquistaan, joka huipentui Granadan antautumiseen 1400-luvun lopulla. Kun muslimit j\xc3\xa4iv\xc3\xa4t asumaan valloitetulle alueelle, syntyi vuorovaikutuksesta mud\xc3\xa9jar-tyyli._NEWLINE_Romaaninen taide ja arkkitehtuuri kehittyi niemimaan pohjoisosissa. Alussa se sai muotonsa luostarien rakentajien yksinkertaisena arkkitehtuurina, joka oli samankaltaista Etel\xc3\xa4-Euroopassa Lombardiasta Navarraan. Lis\xc3\xa4\xc3\xa4ntynyt pyhiinvaeltaminen Santiago de Compostelan katedraaliin johti vuorovaikutukseen muun Euroopan, erityisesti Ranskan kanssa. Espanjalaista gotiikkaa edustavat Toledon, Burgosin ja Le\xc3\xb3nin katedraalit, joiden siro arkkitehtuuri on samantapaista kuin Pohjois-Ranskassa, kun taas v\xc3\xa4limeren seudun katedraaleille on ominaista leve\xc3\xa4 yksilaivaisuus ja tilallinen yhten\xc3\xa4isyys. Kaarle V:n valtakaudella 1500-luvun lopussa ilmestyi barokki, jonka huipentuma on vuonna 1738 rakennettu Santiago de Compostelan katedraalin Obradoiro-julkisivu. Espanjalainen barokki vaikutti voimakkaasti my\xc3\xb6s Latinalaisessa Amerikassa kolonialismin my\xc3\xb6t\xc3\xa4. Rokokoon aikakausi oli Espanjassa lyhyt. Uusklassisismi saavutti huippunsa Juan de Villanuevan ja aikalaistensa t\xc3\xb6iss\xc3\xa4._NEWLINE_1800-luvulla saapuivat kertaustyylit ja eklektismi sek\xc3\xa4 toisaalta teollisen vallankumouksen vauhdittama materiaalien uudenlainen k\xc3\xa4ytt\xc3\xb6, kuten lasin ja raudan arkkitehtuuri. 1900-luvun alun art nouveau -tyylin johtohahmoja oli Antoni Gaud\xc3\xad. Modernistista arkkitehtuuria edistiv\xc3\xa4t arkkitehtiryhm\xc3\xa4t, kuten GATEPAC._NEWLINE_Espanjassa on Unescon maailmanperint\xc3\xb6luettelossa toiseksi eniten rakennuksia maailmassa; ainoastaan Italiassa on enemm\xc3\xa4n.\n_START_SECTION_\nEsihistoria\n_START_PARAGRAPH_\nPronssikaudella Baleaareilla kehittyi megaliittinen kulttuuri, joka kesti Rooman valloitukseen asti 123 eaa., jonka j\xc3\xa4lkeen se rappeutui. Kulttuuri sai vaikutteita Karthagosta, Kreikasta ja Roomasta. Yh\xc3\xa4 nykyisinkin pelloilla teiden varsilla on tornimaisia kivirakennelmia, joita nimitet\xc3\xa4\xc3\xa4n talaioteiksi, ja t-kirjaimen muotoisia tauleja. Ne ovat aikakaudelta 1400 vuotta eaa. Talaioteilla tiedet\xc3\xa4\xc3\xa4n olleen puolustuksellinen tarkoitus ja liittyv\xc3\xa4n Sardinian nuraghekulttuuriin. Navetojen ajatellaan olleen hautoja. Sit\xc3\xa4 vastoin taulojen merkitys ei ole varmistunut.\n_START_SECTION_\nRoomalainen aikakausi\n_START_PARAGRAPH_\nHispanian arkkitehtuuria ja taidetta Rooman vallan ajalta ei oikeastaan voi nimitt\xc3\xa4\xc3\xa4 espanjalaiseksi, vaan ne olivat Rooman imperiumin tuotoksia. Rooman arkkitehtipalveluja k\xc3\xa4yttiv\xc3\xa4t sek\xc3\xa4 valtio ett\xc3\xa4 yksityishenkil\xc3\xb6t, ja t\xc3\xa4rkeimm\xc3\xa4t julkiset ty\xc3\xb6t suunnittelivat arkkitehdit ja insin\xc3\xb6\xc3\xb6rit, jotka olivat armeijan palveluksessa. Segovian akvedukti, Alc\xc3\xa1ntaran silta ja M\xc3\xa9ridan amfiteatteri rakennettiin siten.\n_START_SECTION_\nUusklassismi\n_START_PARAGRAPH_\nKaarle III uudisti runsaasti kuningaskuntansa p\xc3\xa4\xc3\xa4kaupunkia alkaen kaupungin p\xc3\xa4\xc3\xa4portista Puerta de Alcal\xc3\xa1sta, jonka suunnitteli Francesco Sabatini. Portti edustaa siirtym\xc3\xa4kautta barokista uusklassismiin. Juan de Villanueva oli yksi vaikutusvaltaisimmista uusklassismin edustajista Madridissa.  H\xc3\xa4n suunnitteli Pradon museon, joka on espanjalaisen uusklassismin tunnusomaisimpia rakennuksia. Se rakennettiin vuosien 1785 ja 1787 v\xc3\xa4liss\xc3\xa4 alun perin luonnonhistorian museoksi, mutta muutettiin Pradon museoksi 1814. Villanuevan ohella Ventura Rodr\xc3\xadguez oli merkitt\xc3\xa4v\xc3\xa4 arkkitehti ja kuvanveist\xc3\xa4j\xc3\xa4 uusklassismin kaudella Madridissa.\n_START_SECTION_\nLasin ja raudan arkkitehtuuri\n_START_PARAGRAPH_\nKuten muuallakin Euroopassa, teollinen vallankumous aikaansai uudenlaista lasin ja raudan k\xc3\xa4ytt\xc3\xb6\xc3\xa4 rakentamisessa 1800-luvun j\xc3\xa4lkipuoliskolla. Insin\xc3\xb6\xc3\xb6ri ja arkkitehti Alberto Palacio suunnitteli lasikatteisen Atochan rautatieaseman. Madridin Palacio de Cristal (kristallipalatsi) on Vel\xc3\xa1zquez Boscon suunnittelema.\n_START_SECTION_\nArt nouveau Kataloniassa\n_START_PARAGRAPH_\nArt nouveau eli jugend, joka tunnetaan Kataloniassa nimell\xc3\xa4 modernisme, omaksui ideoita John Ruskinilta ja Viollet-le-Ducilta. Sen estetiikkaan vaikuttivat muiden muassa William Morris, Walter Crane, Mackmurdo ja Mackintosh._NEWLINE_Arkkitehdit Gaud\xc3\xad, Dom\xc3\xa8nech i Montaner ja Puig i Cadafalch olivat suuntauksen johtohahmoja. Uudistaessaan estetiikkaa arkkitehdit yhdistiv\xc3\xa4t perinteisi\xc3\xa4 materiaaleja kuten tiilt\xc3\xa4 ja uusia materiaaleja kuten rautaa sek\xc3\xa4 uusia keraamisia tekniikoita.\n_START_SECTION_\nModernismi\n_START_PARAGRAPH_\nLokakuussa 1930 nuoret kansainv\xc3\xa4listyneet arkkitehdit perustivat modernistisen GATEPAC-ryhm\xc3\xa4n (Grupo de Artistas y T\xc3\xa9cnicos Espa\xc3\xb1oles Para el Progreso de la Arquitectura Contempor\xc3\xa1nea). Heid\xc3\xa4n mielest\xc3\xa4\xc3\xa4n espanjalainen arkkitehtuuri ei viel\xc3\xa4 ollut t\xc3\xa4ytt\xc3\xa4nyt yhteiskunnan enemmist\xc3\xb6n tarpeita. Ryhm\xc3\xa4n t\xc3\xa4rkeimpi\xc3\xa4 j\xc3\xa4seni\xc3\xa4 olivat Fernando Garc\xc3\xada Mercadal, Josep Llu\xc3\xads Sert, Josep Torres Clav\xc3\xa9 ja Jos\xc3\xa9 Manuel Aizpur\xc3\xbaa. GATEPAC saattoi yhteen alaryhm\xc3\xa4t Madridista, Baskimaasta ja Kataloniasta, jossa Sert oli jo 1929 perustanut GATCPAC-ryhm\xc3\xa4n. GATEPAC loi kasvualustan Walter Gropiuksen ja Le Corbusierin ajatuksille, joita tuohon aikaan kansainv\xc3\xa4lisesti edisti CIAM (Congr\xc3\xa8s internationaux d'architecture moderne)._NEWLINE_Vuoden 1929 maailmann\xc3\xa4yttely pidettiin Barcelonassa. Ludwig Mies van der Rohe suunnitteli n\xc3\xa4yttely\xc3\xa4 varten paviljonkirakennuksen. Vaikka rakennus purettiin seuraavana vuonna, Barcelona-paviljongilla oli suuri merkitys van der Rohen uralle ja yleisesti 1900-luvun arkkitehtuuriin. Paviljonki rakennettiin uudelleen 1986._NEWLINE_Espanjan sis\xc3\xa4llissodan seurauksena Espanja erist\xc3\xa4ytyi kulttuurillisesti muusta maailmasta. Francon ihanne suuresta arkkitehtuurista oli nationalistinen, klassistinen kitschi, mill\xc3\xa4 oli lamaannuttava vaikutus moderniin arkkitehtuuriin. Sis\xc3\xa4llissota ja jotkin ideologiset erimielisyydet johtivat GATEPAC-ryhm\xc3\xa4n hajoamiseen vuonna 1937, mutta ryhm\xc3\xa4ll\xc3\xa4 oli silti vaikutusta sodan j\xc3\xa4lkeisell\xc3\xa4 aikakaudella erityisesti alkuper\xc3\xa4isten j\xc3\xa4senien oppilaiden ja nuorempien kollegojen kautta. Ideologisista syist\xc3\xa4 pariksi vuosikymmeneksi kielletty moderni arkkitehtuuri palasi Espanjaan 1950-luvun lopulla. Uusi talouskasvu loi optimismia. Modernismia toteuttivat vanhat mestarit, kuten Josep Antoni Coderch, Alejandro de la Sota, Miguel Fisac ja Francisco Javier S\xc3\xa1enz de Oiza sek\xc3\xa4 nuoremmat tulokkaat Oriol Bohigas, Antonio Fern\xc3\xa1ndez Alba, Fernando Higueras ja Antonio V\xc3\xa1zquez de Castro. Francon kuoltua 1975 julkisen sektorin arkkitehtuuri elpyi, kun eri alueet saivat laajempia itsehallinnollisia oikeuksia ja uusia rakennuksia tarvittiin. Vuosisadan lopulla merkitt\xc3\xa4vi\xc3\xa4 tapahtumia olivat Espanjan liittyminen Euroopan unioniin sek\xc3\xa4 vuoden 1992 kes\xc3\xa4olympialaiset Barcelonassa ja Sevillan maailmann\xc3\xa4yttely. Arkkitehdeista huomiota saivat etenkin Ricardo Bofill 1980-luvulla, Pritzker-palkinnon vuonna 1996 voittanut Rafael Moneo ja my\xc3\xb6hemmin Santiago Calatrava.\n_START_SECTION_\n2000-luku\n_START_PARAGRAPH_\nVuonna 2004 vihitty Skotlannin parlamenttitalo her\xc3\xa4tti kansainv\xc3\xa4list\xc3\xa4 huomiota. Rakennuksen suunnitteli Enric Miralles, joka ehti kuolla ennen rakennuksen valmistumista. _NEWLINE_Vuonna 2006 Richard Rogersin suunnittelema terminaali\xc2\xa04 Barajasin lentoasemalla Madridissa voitti brittil\xc3\xa4isen Stirling-palkinnon._NEWLINE_Vuonna 2011 otettiin k\xc3\xa4ytt\xc3\xb6\xc3\xb6n brasilialaisen arkkitehdin Oscar Niemeyerin suunnittelema kulttuurikeskus Centro Niemeyer. Keskus sijaitsee Avil\xc3\xa9sissa, Asturian maakunnassa."